PMIndiaData/PMIndiaSum huggingface dataset:
இளம் கலைஞரின் ஓவியங்கள் மற்றும் பொது சுகாதாரத்தில் அவர் கொண்டுள்ள அக்கறைக்கு பிரதமர் பாராட்டு

பெங்களூருவைச் சேர்ந்த மாணவரான திரு ஸ்டீவன் ஹாரிஸின் ஓவியங்களைப் பாராட்டி, பிரதமர் திரு நரேந்திர மோடி அவருக்குக் கடிதம் எழுதியுள்ளார். வளர்ந்து வரும் 20 வயது ஓவியர், பிரதமரின் 2 அழகு மிளிரும் ஓவியங்களுடன் ஓர் கடிதத்தையும் பிரதமருக்கு அனுப்பியிருந்தார். அவரை ஊக்கப்படுத்தியும், பாராட்டியும் பிரதமர் பதில் எழுதியுள்ளார். படைப்புத் துறைகளில் இளைஞர்களின் ஆர்வம் மற்றும் அர்ப்பணிப்பைக் காண்பது மிகுந்த மகிழ்ச்சி அளிப்பதாக பிரதமர் எழுதியிருந்தார். ‘விஷயங்களை ஆழ்ந்து அனுபவிக்கும் உங்களது திறமையை உங்கள் ஓவியங்கள் சுட்டிக் காட்டுகின்றன. நய நுணுக்கங்களுடன் மிகச் சிறிய வெளிபாடுகளும் சிறப்பாக எடுத்துரைக்கபட்டிருப்பது, மன நிறைவாக உள்ளது’, என்று பிரதமர் குறிப்பிட்டார். தற்போதைய நெருக்கடியான சூழலின்போது, பொது சுகாதாரம் மற்றும் நல்வாழ்வு குறித்த இளம் கலைஞரின் கருத்துக்களை பிரதமர் வெகுவாகப் பாராட்டினார். “தடுப்பூசித் திட்டம், ஒழுங்குமுறை ஆகியவற்றுடன் 130 கோடி இந்தியர்களின் ஒருங்கிணைந்த நடவடிக்கை, பெருந்தொற்றுக்கு எதிரான போராட்டத்திற்கு வலிமை அளிக்கிறது”, என்று பிரதமர் தமது கடிதத்தில் எழுதினார். நேர்மறை எண்ணங்களைப் பரப்பும் திரு ஸ்டீவனின் முயற்சிகள், மக்களுக்கு ஊக்கமளிக்கும் என்று பிரதமர் நம்பிக்கை தெரிவித்தார். கடந்த 15 வருடங்களாக தாம் ஓவியம் தீட்டி வருவதாகவும், பல்வேறு நிலைகளில் சுமார் 100க்கும் மேற்பட்ட விருதுகளை வென்றிருப்பதாகவும் பிரதமருக்கு எழுதிய கடிதத்தில் திரு ஸ்டீவன் தெரிவித்திருந்தார். பிரதமரை, தமது உந்துசக்தி என்று அவர் குறிப்பிட்டிருந்ததுடன், கொரோனா தொற்றுக்கு எதிரான இந்தியாவின் தடுப்பூசித் திட்டத்தையும் புகழ்ந்திருந்தார். பிரதமருக்கு திரு ஸ்டீவன் ஹாரிஸ் அனுப்பிய ஓவியங்களைக் கீழே காணலாம்:
ரயில்வே துறையில் தொழில்நுட்ப ஒத்துழைப்பிற்காக இந்தியாவிற்கும் சுவிட்சர்லாந்திற்கும் இடையே புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் கூடிய மத்திய அமைச்சரவையிடம் இந்திய அரசின் ரயில்வே அமைச்சகம், சுவிஸ் கூட்டமைப்பின் சுற்றுச் சூழல், போக்குவரத்து, எரிசக்தி, தகவல் தொடர்புக்கான கூட்டமைப்புத் துறைக்கும் இடையே ரயில்வே துறையில் தொழில்நுட்பரீதியான ஒத்துழைப்பிற்கான புரிந்துணர்வு ஒப்பந்தம் குறித்து விளக்கப்பட்டது. இந்த புரிந்துணர்வு ஒப்பந்தம் ஆகஸ்ட் 31, 2017 அன்று கையெழுத்தானது. கீழ்க்கண்ட பகுதிகளில் தொழில்நுட்ப ரீதியான ஒத்துழைப்பிற்கு இந்த புரிந்துணர்வு ஒப்பந்தம் வகைசெய்யும்.: அ. வண்டிகளுக்கான வண்டிப்பாதை ஆ. மின்சார வண்டித் தொடர் மற்றும் தொலைதூர வண்டிகளின் தொகுப்பு. இ. மேற்பகுதியில் உந்தித் தள்ளும் கருவிகள். ஈ. சரக்கு மற்றும் பயணிகளுக்கான வண்டிகள். உ. சாய்வு வண்டிகள். ஊ. வண்டிக்கான கால அட்டவணை நிர்ணயிப்பு மற்றும் செயல்பாட்டை மேம்படுத்தல். எ. ரயில்வே நிலையங்களை நவீனப்படுத்தல். ஏ. பல்வகைப் போக்குவரத்து. ஐ. சுரங்கப்பாதைகளுக்கான தொழில்நுட்பம். பின்னணி: ரயில்வே துறையில் தொழில்நுட்ப ஒத்துழைப்பிற்காக தேசிய ரயில்வேக்கும் பல்வேறு வெளிநாட்டு அரசாங்கங்களுக்கும் இடையே புரிந்துணர்வு ஒப்பந்தங்களை ரயில்வே அமைச்சகம் செய்து கொண்டுள்ளது. அதிவேக இருப்புப் பாதைகள், தற்போதுள்ள பாதைகளில் வேகத்தை அதிகரித்தல், உலகத் தரம் வாய்ந்த ரயில்வே நிலையங்களை வளர்த்தெடுத்தல், பெரும் பளுக்களை இழுத்துச் செல்லும் நடவடிக்கைகள், ரயில்வே கட்டமைப்பை நவீனப்படுத்தல் போன்றவை இத்தகைய ஒத்துழைப்பிற்கான பகுதிகளாக கண்டறியப்பட்டிருந்தன. இரு நாடுகளும் விரும்புகின்ற ரயில்வே தொழில்நுட்பம், செயல்பாடுகல், அறிவை பகிர்ந்து கொள்ளுதல், தொழில்நுட்ப பயணங்கள், பயிற்சி, கருத்தரங்குகள், பயிற்சிப் பட்டறைகள் ஆகிய துறைகளில் தகவல்களைப் பரிமாறிக் கொள்வதன் மூலம் இந்த ஒத்துழைப்பை மேற்கொள்ள முடியும். இந்தப் புரிந்துணர்வு ஒப்பந்தங்கள் ரயில்வே துறையில் சமீபத்திய வளர்ச்சி, அறிவு ஆகியவற்றுக்கென இணைந்து செயல்படுதல், பகிர்ந்து கொள்ளுதல் ஆகியவற்றுக்கு இந்திய ரயில்வேக்கு மேடை ஒன்றை வழங்கும். அறிவை பகிர்ந்து கொள்ளுதலுக்கான குறிப்பிட்ட தொழில்நுட்பத்தின் மீது கவனம் செலுத்தி தொழில்நுட்ப நிபுணர்களை பகிர்ந்து கொள்ளுதல், அறிக்கைகள், தொழில்நுட்ப ஆவணங்கள், பயிற்சி, கருத்தரங்குகள்/ பயிற்சிப் பட்டறைகள் ஆகியவற்றுக்கு இந்தப் புரிந்துணர்வு ஒப்பந்தங்கள் வழிவகுக்கின்றன.
அரசுமுறைப் பயணமாக நேபாளத்தின் லும்பினி சென்றடைந்தார் பிரதமர்

புத்தரின் பிறந்தநாள் என்ற புனித நன்னாளுடன் இசைந்து, இன்று காலை அரசுமுறைப் பயணமாக பிரதமர் திரு நரேந்திர மோடி நேபாளத்தின் லும்பினியைச் சென்றடைந்துள்ளார். 2. லும்பினியில் நேபாள நாட்டின் பிரதமர் மேன்மைதங்கிய ஷேர் பகதூர் தூபா, அவரது துணைவியார் டாக்டர் அர்சு ராணா தூபா மற்றும் நேபாள அரசின் பல்வேறு அமைச்சர்கள் பிரதமருக்கு வரவேற்பளித்தனர். 3. நேபாளத்திற்கு பிரதமர் செல்வது இது ஐந்தாவது முறை. முதல்முறையாக அவர் லும்பினி செல்கிறார்.
திரு கல்யாண் சிங் மறைவுக்கு, பிரதமர் இரங்கல்

உத்தரப் பிரதேச முன்னாள் முதல்வரும், ஆளுநரும் மற்றும் மூத்த தலைவருமான திரு கல்யாண் சிங் ஜி மறைவுக்கு, பிரதமர் திரு நரேந்திர மோடி ஆழ்ந்த இரங்கலை தெரிவித்துள்ளார். இது குறித்து பிரதமர் வெளியிட்டுள்ள சுட்டுரைகளில் கூறியிருப்பதாவது; ‘‘ வார்த்தைகளால் கூறமுடியாத அளவுக்கு நான் வருத்தத்தில் உள்ளேன். கல்யாண் சிங் ஜி… சிறந்த தலைவர், மூத்த நிர்வாகி, அடிமட்ட அளவிலான தலைவர் மற்றும் சிறந்த மனிதர். உத்தரப் பிரதேச வளர்ச்சியில், அவர் அழிக்கமுடியாத பங்களிப்பை விட்டுச் சென்றுள்ளார். அவரது மகன் திரு ராஜ்வீர் சிங்கிடம் பேசி இரங்கல் தெரிவித்தேன். ஓம் சாந்தி. இந்தியாவின் கலாச்சார மீளுருவாக்கத்தில் அவரது பங்களிப்புக்காக, வரும் தலைமுறையினரும், கல்யாண் சிங் ஜி-க்கு எப்போதும் நன்றியுடன் இருப்பார்கள். இந்திய மதிப்புகளில் உறுதியான பற்று கொண்ட அவர், நமது நூற்றாண்டு மரபுகளில் பெருமிதம் கொண்டார். சமூகத்தில் பின்தங்கிய கோடிக்கணக்கான மக்களுக்காக கல்யாண் சிங் ஜி குரல் கொடுத்தார். விவசாயிகள், இளம்வயதினர் மற்றும் பெண்களின் மேம்பாட்டுக்கு அவர் ஏராளமான முயற்சிகள் மேற்கொண்டார்.’’ என்று பிரதமர் கூறியுள்ளார்.
சரக்கு மற்றும் சேவை வரி (மாநிலங்களுக்கு இழப்பீடு) அவசர சட்டம், 2017-ஐ வெளியிட மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் கூடிய மத்திய அமைச்சரவை, நிதித் துறையின், சரக்கு மற்றும் சேவை வரி (மாநிலங்களுக்கு இழப்பீடு) சட்டம், 2017-ல் திருத்தம் செய்வதற்கு ஏதுவான அவசரச் சட்டத்தின் முன்மொழிவிற்கு ஒப்புதல் அளித்தது. இந்த ஒப்புதல் கீழ்க்கண்டவற்றிற்கான இழப்பீடு வரியை 15%லிருந்து 25% ஆக உயர்த்தி விதிக்க அனுமதிக்கும்: அ) ஓட்டுநர் உட்பட, 13 நபர்கள் மேற்படாத பயணிகள் மோட்டர் வாகனங்கள் (870210, 8702 20, 8702 30 அல்லது 8702 90 போன்ற உப-தலைப்புகளின் கீழானவை); மற்றும் ஆ) தலைப்பு 8703 கீழ் வரும் மோட்டார் வாகனங்கள். சரக்கு மற்றும் சேவை வரி குழு, 2017, ஆகஸ்ட் மாதம் நடைபெற்ற அதன் கூட்டத்தில், சரக்கு மற்றும் சேவை வரி அறிமுகப்படுத்தப்பட்ட பின்பாக, மோட்டர் வாகனங்கள் மீதான மொத்த நிகழ்வுகள் [ஜி.எஸ்.டி.+இழப்பீடு வரி], சரக்கு மற்றும் சேவை வரிக்கு முன்பான மொத்த வரி, நிகழ்வுகளை காட்டிலும் குறைந்து உள்ளதை கவனத்தில் கொண்டு, 8702 மற்றும் 8703 தலைப்புகளின் கீழ் வரும் மோட்டார் வாகனங்களின் மீதான இழப்பீடு வரியை 15%லிருந்து 25%ஆக உயர்த்திக் கொள்ள பரிந்துரை செய்தது. மோட்டார் வாகனங்களின் மீதான இழப்பீடு வரி விகித உயர்வு பயன் குறித்த விவகாரம், சரக்கு மற்றும் சேவை வரி மன்றத்தினால் வருங்காலங்களில் ஆய்வு செய்யப்படும்.
அருணாச்சலப் பிரதேசத்தின் பொன்விழா & 36 ஆவது மாநில தின கொண்டாட்டத்தில் பிரதமர் ஆற்றிய உரை

அருணாச்சலப்பிரதேசத்தைச் சேர்ந்த எனதருமை சகோதர சகோதரிகளே! ஜெய்ஹிந்த்! அருணாச்சலப்பிரதேசத்தின் 36 ஆவது மாநில தினத்தையொட்டி, உங்கள் அனைவருக்கும் எனது வாழ்த்துக்கள். 50 ஆண்டுகளுக்கு முன் வடகிழக்கு எல்லைப்புறப் பகுதி (NEFA) ‘அருணாச்சலப் பிரதேசம்’ என்ற புதிய பெயரையும், புதிய அடையாளத்தையும் பெற்றது. உதயசூரியனின் இந்த அடையாளம் மற்றும் புத்துயிர் கடந்த 50 ஆண்டுகளில், உங்கள் அனைவரின் விடாமுயற்சி மற்றும் தேசப்பற்று மிக்க சகோதரிகள் மற்றும் சகோதரர்களால் அயராது வலுப்படுத்தப்பட்டுள்ளது. 50 ஆண்டுகளுக்கு முன் அருணாச்சலப் பிரதேசத்தின் இந்த அற்புதத்தை கண்ட பாரத் ரத்னா டாக்டர் பூபேன் ஹசாரிகா, ‘அருணாச்சல் ஹுமாரா’ என்ற தலைப்பில் பாடல் ஒன்றை எழுதினார். இந்த பாடல் அருணாச்சலப்பிரதேச மக்கள் அனைவராலும் போற்றப்படுவதை நான் அறிவேன். இந்த பாடல் இன்றி எந்த நிகழ்ச்சியும் நிறைவடைவதில்லை. எனவேதான் உங்களிடையே உரையாற்றும் போது, நானும் அந்த பாடலின் சில வரிகளை பயன்படுத்த விரும்புகிறேன். அருண் கிரண் ஷீஷ் பூஷன் அருண் கிரண் ஷீஷ் பூஷன் தொண்டை பனி நீரோடை, காலை சூரியன் முத்தமிட்ட நாடு, எங்கள் அருணாசலம் எங்கள் அருணாசலம் அன்னை இந்தியா ராஜ்துலாரா அன்னை இந்தியா ராஜ்துலாரா அருணாசலம் நமதே! நண்பர்களே, அருணாச்சலப்பிரதேசம் காட்டிய வழி, தேசப்பற்று மற்றும் சமூக நல்லிணக்கத்திற்கு புதிய உச்சத்தை அளித்துள்ளது, அருணாச்சலப்பிரதேசம் தழைத்தோங்கிய விதம், அதன் கலாச்சார பாரம்பரியத்தை நிலைநிறுத்தியிருப்பதுடன், உங்கள் பாரம்பரியத்துடன், வளர்ச்சியையும் நீங்கள் எடுத்துச் செல்லும் விதம், ஒட்டுமொத்த நாட்டுக்கும் ஊக்கமளிக்கும். நண்பர்களே, சுதந்திரப் பெருவிழாவை முன்னிட்டு, நாட்டிற்காக தங்களது இன்னுயிரை ஈந்த அருணாச்சலப் பிரதேசத்தைச் சேர்ந்த அனைத்து தியாகிகளையும், நாடு நினைவுகூருகிறது. ஆங்கிலோ-அபோர் சண்டையாக இருந்தாலும் சரி, சுதந்திரத்திற்குப் பிறகு எல்லைப் புற பாதுகாப்பாக இருந்தாலும் சரி, அருணாச்சலப்பிரதேச மக்களின் வீரம் பற்றிய கதை, ஒவ்வொரு இந்தியருக்கும், மதிப்பிட முடியாத பாரம்பரியமாகும். நண்பர்களே, கிழக்கு இந்தியா, குறிப்பாக வடகிழக்கு இந்தியா, 21 ஆம் நூற்றாண்டில் நாட்டின் வளர்ச்சிக்கான இயந்திரமாக திகழும் என்பதில் நான் அசைக்க முடியாத நம்பிக்கைக் கொண்டுள்ளேன். இந்த உணர்வோடு, அருணாச்சலப்பிரதேசத்தின் வளர்ச்சியை விரைவுபடுத்துவதற்காக கடந்த 7 ஆண்டுகளில் இதுவரை இல்லாத அளவுக்கு பணிகள் மேற்கொள்ளப்பட்டுள்ளது. மத்திய சட்ட அமைச்சர் திரு கிரண் ரிஜிஜூவுடன் நான் எப்போது பேசினாலும், அப்போதெல்லாம் அவர் அருணாச்சலப்பிரதேசத்தின் முன்னேற்றத்திற்காக புதிய கருத்துக்கள் மற்றும் ஆலோசனைகளை தெரிவித்து வருகிறார். நண்பர்களே, இயற்கை அதன் ஏராளமான பொக்கிஷங்களை அருணாச்சலுக்கு கொடையாக அளித்துள்ளது. நீங்கள் இயற்கையை உங்களது வாழ்க்கையின் ஒரு அங்கமாக கொண்டிருக்கிறீர்கள். அருணாச்சலப்பிரதேசத்தின் சுற்றுலா வாய்ப்புகள் உலகம் முழுவதும் கொண்டு செல்ல நாங்கள் முயற்சித்து வருகிறோம். இரட்டை இயந்திர அரசு அருணாச்சலப்பிரதேச மக்களின் எதிர்பார்ப்புகளை பூர்த்தி செய்வதற்கான எந்த வாய்ப்பையும் விட்டு விடாது என மீண்டும் ஒருமுறை உங்களுக்கு நான் உறுதி கூறுகிறேன். மாநில தினம் மற்றும் ‘அருணாச்சலப்பிரதேஷ்’ என பெயரிட்டதன் 50 ஆம் ஆண்டு நிறைவை யொட்டி, உங்கள் அனைவருக்கும் எனது மனமார்ந்த வாழ்த்துக்களை மீண்டும் ஒருமுறை தெரிவித்துக் கொள்கிறேன். மிக்க நன்றி!
வருவாய் அறிவு சங்கக் கூட்டத்தில் வரி நிர்வாகிகளிடையே பிரதமர் உரை

இன்று பிரதமர் திரு.நரேந்திர மோடி அவர்கள், புதுதில்லியில் வருவாய் அறிவு சங்கக் கூட்டத்தை துவக்கி வைத்து, மத்திய மற்றும் மாநில அரசுகளின் வரி நிர்வாகிகளிடையே உரையாற்றினார். அலுவலர்கள் தங்களது செயல்திறனில், “அவசரத்தன்மை” மற்றும் “அளவிடுதல்” ஆகியவற்றை உள்ளடக்கி தங்களது பணி கலாச்சாரத்தை மேம்படுத்திக் கொள்ள வேண்டும் என பிரதமர் வலியுறுத்தினார். சரக்கு மற்றும் சேவை வரியின் நன்மைகளை குறிப்பிட்ட பிரதமர், நாட்டில் பொருளாதார ஒருமைப்பாடு மற்றும் அமைப்பில் வெளிப்படத்தன்மை ஆகியவற்றைத் தவிர, இரண்டு மாதங்களில் மறைமுக வரி அமைப்பின் கீழ் மேலும் 17 லட்சம் புதிய வணிகர்கள் கொண்டு வரப்பட்டுள்ளதாக தெரிவித்தார். சரக்கு மற்றும் சேவை வரியின் அதிகமான பலன்களை அனைத்து வணிகர்களுக்கும் கிடைக்கும் வகையில், ரூ.20 லட்சத்திற்கும் குறைவான வருவாய் உடைய சிறு வணிகர்கள் உள்ளிட்ட அனைத்து வணிகர்களையும் நாம் சரக்கு மற்றும் சேவை வரி அமைப்பின் கீழ் பதிவு செய்ய வைக்க வேண்டும் என்றார் பிரதமர். இப்பிரிவினருக்காக தனியே ஒரு அமைப்பினை உருவாக்கிட அலுவலர்கள் முயற்சிகள் மேற்கொள்ள வேண்டும் என்றார் அவர். 2022-ம் ஆண்டு, நாடு 75வது சுதந்திர தினத்தை கொண்டாடுவதற்குள் நாட்டின் வரி நிர்வாகத்தை மேம்படுத்திட தெளிவான இலக்குகளை அலுவலர்கள் நிர்ணயிக்க வேண்டும் என்றார் பிரதமர். ஊழல்வாதிகளின் நம்பிக்கையை நொறுக்கும் வகையிலும், நேர்மையாக வரி செலுத்துவோரிடையே நம்பிக்கையை ஏற்படுத்தும் வகையிலான காலத்தை உருவாக்கிட மத்திய அரசு பணியாற்றி வருவதாக அவர் தெரிவித்தார். இது தொடர்பாக, மத்திய அரசு பணமதிப்பிழக்கச் செய்தல் நடவடிக்கை மற்றும் கருப்புப் பணம் மற்றும் பினாமி சொத்துக்களுக்கு எதிரான கடுமையான சட்டங்களின் செயல்படுத்துவது போன்ற நடவடிக்கைகளை மத்திய அரசு எடுத்து வருவதாக அவர் குறிப்பிட்டார். வரி நிர்வாகிகளிடையேயான பரிமாற்றங்கள் அதிகளவில் மனிதர்களிடையே நேரிடையாக நடைபெற வேண்டும் என்றார் பிரதமர். தொழில்நுட்பத்தை பயன்படுத்தி “இணைய-மதிப்பீடு” மற்றும் ரகசிய செயல்முறைகளுக்கு உந்துதல் அளிக்க வேண்டும் என்ற அவர், இதனால் சட்டத்திற்கு தடை போட நினைப்பவர்களின் கனவு நிறைவேறாது என்றார். திரு. நரேந்திர மோடி அவர்கள், வரி தொடர்பான தீர்ப்பு மற்றும் மேல்முறையீடுகள் அதிகளவில் நிலுவையில் இருப்பது குறித்து தனது வருத்தத்தை தெரிவித்தார். இவ்வழக்குகளில் முடங்கியுள்ள அதிகளவிலான பணம், ஏழைகளின் நல்வாழ்விற்காக பயன்படுத்திக் கொள்ளலாம் என்றார் அவர். வருவாய் அறிவுச் சங்க கூட்டத்தில், நிலுவைகளை குறைப்பதற்கான செயல்திட்டத்தை அலுவலர்கள் உருவாக்கிட கேட்டுக் கொண்டார். அறிவிக்கப்படாத வருவாய் மற்றும் சொத்தை கண்டறியவும், தீர்மானிக்கவும் அதிகாரிகள் புள்ளிவிபர பகுப்பாய்வு கருவிகளை பயன்படுத்த வேண்டும் என்றார் பிரதமர். ஒவ்வொரு ஆண்டும், அதிகாரிகளால் வரி வருவாயை உயர்த்திட முயற்சிகள் மேற்கொள்ளப்பட்டாலும், அமைப்பிற்கு வரவேண்டும் என எதிர்பார்க்கப்படுகின்ற தொகை, கிடைக்கப் பெறுவதில்லை. “வரி உயர்த்தப்பட்டது ஆனால் கிடைக்கப்பெறவில்லை” என்பதற்கு காலஅளவீடு தீர்மானத்தை உருவாக்குவதுடன், நேர்மையானவர்கள், நேர்மையற்றவர்களின் தீயசெயல்களுக்கு தொடர்ந்து விலை செலுத்தக்கூடாததை அலுவலர்கள் உறுதி செய்ய வேண்டும் என்றார் பிரதமர். இது தொடர்பாக, புள்ளிவிபர பகுப்பாய்வு மற்றும் விசாரணைப் பிரிவை வலுப்படுத்தும் வகையில் வரித் துறைகளில் உள்ள மனிதவள ஆதார மேலாண்மையை மொத்த மறுசீரமைக்கலாம் என்ற ஆலோசனையை அவர் வழங்கினார். இரண்டு நாட்கள் நடைபெறும் அறிவு சங்கக் கூட்டம், வரி நிர்வாகத்தை மேம்படுத்துவதற்கான உரிய உத்திகள் உருவாக்கும் என நம்புவதாக பிரதமர் தெரிவித்தார்.
உஜ்வாலா திட்ட பயனாளிகள் பிரதமரைச் சந்தித்துப் பேசினார்கள்

பிரதம மந்திரி உஜ்வாலா திட்டத்தின் பயனாளிகள் சுமார் 100 பேர் இன்று பிரதமர் திரு நரேந்திர மோடியை அவரது இல்லத்தில் சந்தித்துக் கலந்துரையாடினார்கள். குடியரசுத் தலைவர் திரு ராம் நாத் கோவிந்த் இன்று குடியரசுத் தலைவர் மாளிகையில் நடத்திய சமையல் எரிவாயு பஞ்சாயத்தில் பங்கேற்பதற்காக நாட்டின் பல்வேறு பகுதிகளிலும் இந்த பெண் பயனாளிகள் புதுதில்லி வந்திருந்தனர். பிரதமர் இந்த பெண்கள் தங்களது அன்றாட வாழ்வின் பல்வேறு அம்சங்கள் குறித்து பேசுவதற்கு ஊக்கமளித்தார். அவர்களது பதில்களுக்குப் பின்னர் பிரதமர், சவுபாக்கியா திட்டத்தை பற்றிக் குறிப்பிட்டார். இந்தத் திட்டம் ஒவ்வொரு வீட்டுக்கும் மின்சார இணைப்பு வழங்குவதற்காக மத்திய அரசால் தொடங்கப்பட்டது. பெண் குழந்தைகளுக்கு எதிரான அனைத்து பாகுபாடுகளையும் முடிவுக்கு கொண்டுவர வேண்டியதன் அவசியத்தை வலியுறுத்தினார். தங்களது கிராமங்களில் தூய்மையை உறுதி செய்ய உழைக்குமாறு அவர்களைப் பிரதமர் கேட்டுக் கொண்டார். உஜ்வாலா திட்டம் அவர்களது குடும்பத்தினரின் ஆரோக்கியத்தை மேம்படுத்தியதுபோல தூய்மையாக வைத்திருப்பது மொத்த கிராமத்தின் ஆரோக்கியத்தை மேம்படுத்தும் என்றார். உஜ்வாலா திட்டத்துக்காக பிரதமருக்கு பாராட்டுதல்களையும் நன்றியையும் தெரிவித்துக் கொண்ட பயனாளிகளில் சிலர் தங்களது பகுதிகளில் மேம்பாட்டு சவால்கள் குறித்தும் பிரதமருடன் விவாதித்தனர். மத்திய பெட்ரோலியம், இயற்கை வாயுத் துறை அமைச்சர் திரு தர்மேந்திர பிரதான் இந்த நிகழ்ச்சியின் போது உடனிருந்தார்.
மகாராஷ்டிராவில் நடந்த சாலை விபத்தில் ஏற்பட்ட உயிரிழப்புக்கு பிரதமர் இரங்கல்

மகாராஷ்டிரா மாநிலத்தின் புல்தானா மாவட்டத்தில் நிகழ்ந்த சாலை விபத்து காரணமாக ஏற்பட்ட உயிரிழப்புக்கு பிரதமர் திரு நரேந்திர மோடி இரங்கல் தெரிவித்துள்ளார். இது குறித்து பிரதமர் அலுவலகம் வெளியிட்டுள்ள சுட்டுரையில் கூறியிருப்பதாவது: ‘‘ புல்தானா மாவட்டத்தில் சாலை விபத்து காரணமாக ஏற்பட்ட உயிரிழப்பால் வேதனையடைந்தேன். உறவினர்களை இழந்த குடும்பத்தினருக்கு இரங்கல்கள். காயம் அடைந்தோர் விரைவில் குணமடைய வேண்டும். பலியானவர்களின் குடும்பத்தினருக்கு தலா ரூ. 2 லட்சம், காயம் அடைந்தோருக்கு ரூ.50,000, பிரதமரின் தேசிய நிவாரண நிதியிலிருந்து வழங்கப்படும்: பிரதமர் மோடி’’
மக்களவையில் நிலுவையில் உள்ள குறு, சிறு மற்றும் நடுத்தர நிறுவனங்கள் மேம்பாடு (திருத்த) மசோதா 2015-யை திரும்பப் பெறவும், வகைப்படுத்துவதற்கான காரணிகளை மாற்றவும், குறு, சிறு, நடுத்தர நிறுவனங்கள் மேம்பாட்டு சட்டம் 2006-ல் திருத்தங்களைக் கொண்டுவரும் பரிந்துரைக்கு மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், குறு, சிறு மற்றும் நடுத்தர நிறுவனங்களை வகைப்படுத்துவதற்கான அடிப்படையை, ஆலை மற்றும் இயந்திரங்கள்/உபகரணங்களில் முதலீடு செய்வது என்பதிலிருந்து ஆண்டு விற்றுமுதல் என்று மாற்றுவதற்கு ஒப்புதல் அளிக்கப்பட்டது. இது எளிதாக தொழில் செய்வதை ஊக்குவிக்கும். வகைப்படுத்துவதற்கான விதிகளை வளர்ச்சி அடிப்படையில் மாற்றும். ஜிஎஸ்டி (சரக்கு மற்றும் சேவை வரி) அடிப்படையிலான புதிய வரிவிதிப்பு முறைக்கு ஏற்ப அவர்களால் மாற்றிக் கொள்ள முடியும். தயாரிக்கும் பொருட்கள் மற்றும் அளிக்கும் சேவைகளை ஆண்டு விற்றுமுதல் அடிப்படையில் பிரிவுகளாக (unit) வரையறுப்பதற்காக குறு, சிறு மற்றும் நடுத்தர நிறுவனங்கள் மேம்பாட்டு சட்டம், 2006-ன் 7-வது பிரிவில் கீழ்க்கண்டவாறு திருத்தம் செய்யப்படும்: ஆண்டு விற்றுமுதல் ரூ.5 கோடியைத் தாண்டாத குறு நிறுவனம், ஒரு பிரிவு என்று வரையறுக்கப்படும். ஆண்டு விற்றுமுதல் ரூ.5 கோடிக்கு அதிகமாகவும், ரூ.75 கோடிக்கும் குறைவாகவும் உள்ள சிறு நிறுவனம், ஒரு பிரிவு என்று வரையறுக்கப்படும். ஆண்டு விற்றுமுதல் ரூ.75 கோடிக்கு அதிகமாகவும், ரூ.250 கோடிக்கும் குறைவாகவும் உள்ள நடுத்தர நிறுவனம், ஒரு பிரிவு என்று வரையறுக்கப்படும். கூடுதலாக, மத்திய அரசு அறிவிக்கை மூலம், விற்றுமுதல் வரம்பை அறிவிக்கலாம். இது குறு, சிறு, நடுத்தர நிறுவனங்கள் மேம்பாட்டு சட்டத்தின் 7-வது பிரிவில் குறிப்பிடப்பட்டுள்ள வரம்பில் மூன்று மடங்குக்கு மேலாக இருக்கக் கூடாது. தற்போதைய நிலையில், குறு, சிறு, நடுத்தர நிறுவனங்கள் மேம்பாட்டு சட்டம் (பிரிவு 7)-ன் கீழ், உற்பத்திப் பிரிவுகளில் தொழிற்சாலை மற்றும் இயந்திரங்களில் செய்யப்படும் முதலீடு, சேவை நிறுவனங்களில் உபகரணங்கள் மீதான முதலீடு அடிப்படையில், குறு, சிறு, நடுத்தர நிறுவனங்கள் வரையறுக்கப்படுகின்றன. தொழிற்சாலை மற்றும் இயந்திரங்களில் செய்யப்படும் முதலீட்டு அளவு குறித்து சுயமாக அறிவிக்கப்படுகிறது. இதுகுறித்து தேவைப்பட்டால் ஆய்வுசெய்யப்படுகிறது. இதன் காரணமாக, பரிவர்த்தனை செலவு ஏற்படுகிறது. விற்றுமுதல் என்ற அடிப்படையை, கிடைக்கும் நம்பகத்தன்மை வாய்ந்த மதிப்பீடுகள் மூலம் உறுதிப்படுத்தலாம். உதாரணமாக, ஜிஎஸ்டி இணையம் மற்றும் பிற வழிமுறைகள். இதன்மூலம், விருப்பப்படியான செயல்பாடுகள் இருக்காது, வெளிப்படைத்தன்மை மற்றும் இலக்கு அடிப்படையில் இருக்கும். ஆய்வுசெய்ய வேண்டிய தேவையை நீக்கிவிடும். வகைப்படுத்துதல் முறையை முற்போக்குத்தனமாகவும், புரட்சிகரமாகவும் வைத்திருக்கும். ஆலைகள் மற்றும் இயந்திரங்கள்/உபகரணங்கள் மீதான முதலீடு அடிப்படையில் வகைப்படுத்துவதால் ஏற்படும் நிலையற்ற தன்மையை எதிர்கொள்ள உதவும். வேலைவாய்ப்பை அளிக்கும். எளிதாக தொழில் செய்வதை மேம்படுத்தும். அதோடு, குறு, சிறு மற்றும் நடுத்தர நிறுவனங்கள் மேம்பாட்டு சட்டத்தில் திருத்தங்களை மீண்டும் மேற்கொள்ளாமலேயே, பொருளாதார சூழலுக்கு ஏற்ப குறு, சிறு, நடுத்தர நிறுவனங்களை வகைப்படுத்துவதை அரசே எளிதில் மாற்றிக் கொள்ள இந்த சட்டத் திருத்தம் வழிவகை செய்யும். வகைப்படுத்துவதற்கான விதிகளை மாற்றுவதன் மூலம், எளிதாக தொழில் செய்வது மேம்படும். இதன் பயனாக, வளர்ச்சி ஏற்படும். நாட்டில் உள்ள குறு, சிறு, நடுத்தர நிறுவனங்கள் துறையில் நேரடி மற்றும் மறைமுக வேலைவாய்ப்புகளை அதிகரிக்க வழிவகை செய்யும்.
ரேபரேலியில் உள்ள என்.டி.பி.சி. ஆலையில் ஏற்பட்ட விபத்திற்கு பிரதமர் இரங்கல்

உத்தர பிரதேச மாநிலம், ரேபரேலியில் உள்ள தேசிய அனல் மின் உற்பத்திக் கழகத்தின் (என்.டி.பி.சி.) ஆலையில் ஏற்பட்ட விபத்திற்கு பிரதமர் திரு. நரேந்திர மோடி இரங்கல் தெரிவித்தார். “ரேபரேலியில் உள்ள என்.டி.பி.சி. ஆலையில் ஏற்பட்ட விபத்து குறித்து அறிந்து ஆழ்ந்த வேதனை அடைந்தேன். விபத்தில் உயிரிழந்தவர்கள் குடும்பத்தினருடன் என் எண்ணங்கள் உள்ளன. காயமடைந்தவர்கள் விரைவில் குணமடைய வேண்டுகிறேன். நிலைமை மிகவும் நெருக்கமாக கண்காணிக்கப்படுகிறது. இயல்பு நிலை திரும்ப அதிகாரிகள் தகுந்த நடவடிக்கை எடுத்து வருகின்றனர்.” என்று பிரதமர் குறிப்பிட்டுள்ளார்.
போக்சோ சட்டத்தில் திருத்தம் செய்ய மத்திய அமைச்சரவை ஒப்புதல்

குழந்தைகளுக்கு எதிரான பாலியல் குற்றங்களுக்கு மிகக் கடுமையான தண்டனை அளிக்கும் வகையில், பாலியல் குற்றங்களிலிருந்து குழந்தைகளைப் பாதுகாக்கும் (போக்சோ) சட்டம் 2012-ல் திருத்தம் செய்ய பிரதமர் திரு. நரேந்திர மோடி தலைமையில் கூடிய மத்திய அமைச்சரவை ஒப்புதல் அளித்துள்ளது. பாலியல் அத்துமீறல், பாலியல் துன்புறுத்தல், ஆபாசப் படம் எடுப்பது ஆகிய குற்றங்களில் இருந்து குழந்தைகளைப் பாதுகாப்பதற்காக போக்சோ சட்டம் 2012 இயற்றப்பட்டது. 18 வயதிற்கு கீழ் உள்ள நபர்களை குழந்தைகளாக இந்தச் சட்டம் வரையறுக்கிறது. இந்தச் சட்டம் இருபாலருக்கும் பொருந்தும். இந்தச் சட்டத்தின் பிரிவுகள் 4, 5, 6, 9, 14, 15 மற்றும் 42-ல் செய்யப்பட்டுள்ள திருத்தமானது குழந்தைகளுக்கு எதிரான பாலியல் அத்துமீறலை, அதன் தன்மைக்கேற்றவாறு முறையாக கையாள வகை செய்கிறது. நமது நாட்டில் குழந்தைகளுக்கு எதிரான பாலியல் அத்துமீறல்கள் அதிகரித்து வரும் நிலையில் கடுமையான நடவடிக்கைகள் எடுக்க வேண்டியது அவசியமாகிறது. அதற்கு இந்த திருத்தம் வகை செய்கிறது. குழந்தைகளுக்கு எதிரான மிக மோசமான பாலியல் துன்புறுத்தல் செய்வோருக்கு மரணத் தண்டனை உள்ளிட்ட கடுமையான தண்டனைகள் அளிக்கவும் சட்டத்திருத்தம் வகை செய்கிறது. இயற்கை பேரிடர்களின் போதும், பாலியல் அத்துமீறலை நோக்கமாக கொண்டு, குழந்தைகளுக்கு ஹார்மோனை செயற்கையாக செலுத்தி விரைவில் பருவம் அடைய வைக்கும் நிலை ஆகிய குற்றங்களிலிருந்தும் குழந்தைகளைப் பாதுகாக்க சட்டப் பிரிவு 9-ல் திருத்தங்கள் பரிந்துரைக்கப்பட்டுள்ளன. போக்சோ சட்டம் 2012-ல் பிரிவு 14 மற்றும் 15-ல் செய்யப்பட்டுள்ள திருத்தங்களால் குழந்தைகளை ஆபாச படம் எடுப்பவர்களுக்கு எதிரான தண்டனைகள் மிகக் கடுமையாக்கப்பட்டுள்ளன.
பாராலிம்பிக் – 2016 போட்டியில் பதக்கம் வென்ற தீபா மாலிக்குக்கு பிரதமர் வாழ்த்து

பாராலிம்பிக் – 2016 போட்டியில் வெள்ளி பதக்கம் பெற்று சரித்திரம் படைத்த தீபா மாலிக்குக்கு பிரதமர் திரு. நரேந்திர மோடி வாழ்த்து தெரிவித்துள்ளார். “நல்ல முயற்சி தீபா! பாராலிம்பிக்கில் நீங்கள் பெற்ற வெள்ளி பதக்கம் நம் நாட்டை பெருமை அடைய செய்துள்ளது. வாழ்த்துகள்”, என்று பிரதமர் குறிப்பிட்டுள்ளார்.
வாரணாசியில் உள்ள பனாரஸ் இந்து பல்கலைகழகத்திற்கு பிரதமர் வருகை, மதன் மோகன் மாளவியா  சிலையைத் திறந்து வைத்து, பல்வேறு திட்டங்களைத் துவக்கி வைத்தார்

வாரணாசியில் உள்ள பனாரஸ் இந்து பல்கலைகழகத்திற்கு பிரதமர் திரு. நரேந்திர மோடி இன்று வருகை தந்தார். அங்கு அவர், பண்டிட் மதன் மோகன் மாளவியா சிலையையும், வாரணாசி மலையின் சுவர் ஓவியங்களையும் திறந்து வைத்தார். பண்டிட் மதன் மோகன் மாளவியாவின் சிலைக்கு மலர் அஞ்சலி செலுத்தினார். உத்தரப் பிரதேச ஆளுநர் திரு ராம் நாயக் மற்றும் முதல்வர் திரு யோகி ஆதித்யநாத் மற்றும் பிற பிரமுகர்கள் இந்நிகழ்ச்சியில் பங்கேற்றனர். பண்டிட் மதன் மோகன் மாளவியா புற்றுநோய் மருத்துவமனையையும் லெஹர்தாராவின் ஹோமி பாபா புற்றுநோய் மருத்துவமனையையும் பிரதமர் துவக்கி வைத்தார். இந்த மருத்துவமனை மூலம் உத்தரப்பிரதேசம் மற்றும் மத்தியப் பிரதேசம், சத்தீஸ்கர், ஜார்க்கண்ட், பிகார் மாநிலங்களில் உள்ள நோயாளிகளுக்கு சிறந்த புற்றுநோய் சிகிச்சை வழங்கப்படும். துல்லியமான தொழில்நுட்பம் கொண்ட முதல் பாபாடிரான்-ஐ பிரதமர் நாட்டுக்கு அர்ப்பணித்தார். பகலில் நோயாளிகளைப் பராமரிக்கும் பிரிவு மற்றும் புற நோயாளிகள் சிகிச்சைப் பிரிவை பார்வையிட்ட பிரதமர் நோயாளிகளுடன் கலந்து உரையாடினார். பிரதமரின் மக்கள் ஆரோக்கிய திட்டமான ஆயுஷ்மான் பாரத்தின் பயனாளிகளுடன் அவர் கலந்துரையாடினார்.
உத்தரப்பிரதேச மாநிலம் புடாவுனில் சாலை விபத்தில் உயிரிழந்தவர்களுக்கு பிரதமர் இரங்கல்

உத்தரப்பிரதேச மாநிலம் புடாவுன் மாவட்டத்தில் சாலை விபத்தில் உயிரிழந்தவர்களுக்கு பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார். விபத்தில் காயமடைந்தவர்கள் விரைவில் குணமடைய வேண்டும் என பிரதமர் மோடி கூறியுள்ளார். பிரதமர் அலுவலகம் வெளியிட்டுள்ள ட்விட்டரில் தெரிவித்திருப்பதாவது, “உத்தரப்பிரதேச மாநிலம் புடாவுனில் நடந்த சாலை விபத்து மிகவும் வேதனையளிக்கிறது. விபத்தில் தங்கள் அன்புக்குரியவர்களை இழந்தவர்களுக்கு இரங்கலைத் தெரிவித்துக் கொள்கிறேன். மேலும் விபத்தில் காயமடைந்தவர்கள் விரைவில் குணமடைய வாழ்த்துகிறேன்”.
அத்தியாவசியப் பண்டங்களுக்கான சட்டம் 1995இல் விதிக்கப்பட்டிருந்த கட்டுப்பாடுகள் – மத்திய அரசின் ஆணை எஸ்.ஓ.2559 (இ) நாள் 30.9.2014 யில் குறிப்பிடப்பட்ட பருப்பு, சமையல் எண்ணெய் மற்றும் சமையல் எண்ணெய் வித்துக்கள் ஆகியவற்றிற்கான கால வரையறை நீட்டிப்பு

மத்திய அரசின் ஆணை எஸ்.ஓ.2559 (இ) நாள் 30.9.2014இன் கால வரையறை மேலும் ஓராண்டுக்கு நீட்டிக்கப்பட்டுள்ளது. அதாவது இந்த ஆணை 10.10.2015 முதல் 30.09.2016 வரை பருப்பு, சமையல் எண்ணெய் வகைகள், மற்றும் சமையல் எண்ணெய் வித்துக்கள் ஆகியவற்றிற்கு பொருந்தும். இந்த காலவரையறை நீட்டிப்பை பிரதமர் திரு. நரேந்திர மோடியின் தலைமையிலான மத்திய அமைச்சரவை அனுமதி அளித்துள்ளது. இதன் மூலம் மாநிலங்கள் அத்தியாவசியப் பண்டங்களின் வர்த்தகத்தை வழி நடத்தி அத்தியாவசியப் பண்டங்கள் சட்டம் 1955ன் கீழ் தேவையான நடவடிக்கைகளை எடுக்க முடியும். முறையற்ற வர்த்தகம் பதுக்கல், கொள்ளை லாபம் ஆகியவற்றை தடுப்பதற்காக உரிமங்களை அளிப்பது மற்றும் பொருள்களை கிடங்குகளில் சேமித்து வைப்பது ஆகியவற்றிற்கு வரைமுறைகளை கொண்டு வரலாம். இந்த ஆணையின் மூலம் மாநிலங்கள் அத்தியாவசியப் பண்டங்கள் உள்ளூர் சந்தையில் தேவையான அளவு கிடைப்பதற்கும் விலைகளை கட்டுப்பாட்டில் வைத்திருப்பதற்கும் ஏற்படும் பிரச்சினைகளை மாநிலங்கள் தீர்க்க இந்த ஆணை உதவும். அத்தியாவசியப் பொருட்கள் குறிப்பாக பருப்பு வகைகள் மற்றும் வெங்காயம் ஆகியவை நியாயமான விலையில் கிடைக்க அரசு பல்வேறு நடவடிக்கைகளை எடுத்து வருகிறது. துவரம் பருப்பு மற்றும் உளுந்து ஆகியவற்றிற்கான முன்பேர வர்த்தகம் நிறுத்தி வைக்கப்பட்டுள்ளது. பருப்பு வகைகளை ஏற்றுமதி செய்வதற்கு தடை விதிக்கப்பட்டுள்ளது. இறக்குமதிக்கு தீர்வை விதிக்கப்படவில்லை. விலை நிலையானதாக இருப்பதற்கான திட்டத்திற்கு அளிக்கப்படும் நிதியுதவிக்கு பருப்பு வகைகள் சேர்க்கப்பட்டுள்ளது. உள்நாட்டுச் சந்தையில் பருப்பு வகைகள் சுலபமாக கிடைப்பதற்காக 5000 டன் உளுந்து மற்றும் 5000 டன் துவரம் பருப்பு ஆகியவை இறக்குமதி செய்ய ஆணையிடப்பட்டுள்ளது. அவை விரைவில் இறக்குமதி செய்யப்படும். இதனால் மலிவான விலையில் இப்பொருட்கள் கிடைக்கும். •••••